《贫贱别》
明代·王跂

东郊野水湔云白，万树嘶蝉生暝色。
弟兄贫贱易飞分，气怆尊前辞不得。
更须质酒送君行，酒尽须还不计程。
细说江头歧路错，共眠船底月华明。
人生三十行已矣，荣稿存亡本堪拟。
一屋同居愧士衡，十年减产知张季。
相望行舟一叶飘，孤舟倍觉路迢迢。
转喉有意泪相噎，背橹无言魂自销。
寂寞归眠对蔓花，对花独醉更咨嗟。
寄语莫言为客苦，纵非为客亦无家。